CELEX: 32018D0743
Language: el
Date: 2018-05-16 00:00:00
Title: Εκτελεστική απόφαση (ΕΕ) 2018/743 της Επιτροπής, της 16ης Μαΐου 2018, σχετικά με το πιλοτικό έργο για την εφαρμογή των διατάξεων διοικητικής συνεργασίας μέσω του συστήματος πληροφόρησης για την εσωτερική αγορά που καθορίζονται στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

18.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/115
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/743 ΤΗΣ ΕΠΙΤΡΟΠΉΣ
   της 16ης Μαΐου 2018
   σχετικά με το πιλοτικό έργο για την εφαρμογή των διατάξεων διοικητικής συνεργασίας μέσω του συστήματος πληροφόρησης για την εσωτερική αγορά που καθορίζονται στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την Εσωτερική Αγορά και την κατάργηση της απόφασης 2008/49/ΕΚ («κανονισμός ΙΜΙ») (1), και ιδίως το άρθρο 4 παράγραφος 1,
   Εκτιμώντας τα ακόλουθα:
   
               (1)
            
            
               Το Σύστημα Πληροφόρησης για την Εσωτερική Αγορά («ΙΜΙ»), το οποίο θεσπίστηκε με τον κανονισμό (ΕΕ) αριθ. 1024/2012, είναι μια εφαρμογή λογισμικού με πρόσβαση μέσω του διαδικτύου, την οποία έχει αναπτύξει η Επιτροπή σε συνεργασία με τα κράτη μέλη, με στόχο να βοηθήσει τα κράτη μέλη κατά την πρακτική εφαρμογή των απαιτήσεων ανταλλαγής πληροφοριών, οι οποίες καθορίζονται στις πράξεις της Ένωσης, παρέχοντας έναν κεντρικό μηχανισμό επικοινωνίας που διευκολύνει τη διασυνοριακή ανταλλαγή πληροφοριών και την αμοιβαία συνδρομή.
            
         
               (2)
            
            
               Ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (2) θεσπίζει κανόνες που αφορούν την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και κανόνες που αφορούν την ελεύθερη κυκλοφορία των δεδομένων προσωπικού χαρακτήρα. Καθορίζει διαδικασίες για τη διοικητική συνεργασία μεταξύ των εποπτικών αρχών, μεταξύ των εποπτικών αρχών και του Ευρωπαϊκού Συμβουλίου Προστασίας Δεδομένων («συμβούλιο») και, κατά περίπτωση, με την Επιτροπή. Το σύστημα IMI μπορεί να αποτελέσει αποτελεσματικό εργαλείο για την εφαρμογή των διατάξεων διοικητικής συνεργασίας που ορίζονται στον κανονισμό (ΕΕ) 2016/679. Επομένως, είναι αναγκαίο να εκτελεστεί ένα πιλοτικό έργο όπως αναφέρεται στο άρθρο 4 του κανονισμού (ΕΕ) αριθ. 1024/2012.
            
         
               (3)
            
            
               Στις περιπτώσεις εκείνες στις οποίες τα κράτη μέλη έχουν ορίσει, σύμφωνα με τον κανονισμό (ΕΕ) 2016/679, εποπτική αρχή η οποία αποτελεί ενιαίο σημείο επικοινωνίας, αυτό το σημείο επικοινωνίας θα πρέπει, επίσης, να θεωρείται αρμόδια αρχή για τους σκοπούς του πιλοτικού αυτού έργου.
            
         
               (4)
            
            
               Για να εξασφαλιστεί η συνεπής εφαρμογή των διατάξεων του κανονισμού (ΕΕ) 2016/679 στις οποίες περιγράφεται η συνεργασία μεταξύ των εποπτικών αρχών, της Επιτροπής και του συμβουλίου, το σύστημα IMI θα πρέπει να προβλέπει την αποθήκευση όλων των δεδομένων που αφορούν ανταλλαγές πληροφοριών. Το IMI θα πρέπει να επιτρέπει στις εποπτικές αρχές να επαναχρησιμοποιούν τα δεδομένα αυτά για οποιαδήποτε περαιτέρω επεξεργασία σε ανταλλαγές πληροφοριών σύμφωνα με τα άρθρα 56, 60 έως 66 του κανονισμού (ΕΕ) 2016/679.
            
         
               (5)
            
            
               Το ΙΜΙ θα πρέπει να προβλέπει τη λειτουργικότητα η οποία θα επιτρέπει στο Ευρωπαϊκό Συμβούλιο Προστασίας Δεδομένων να ανταλλάσσει έγγραφα και πληροφορίες, σύμφωνα με τα στοιχεία δ) έως ια), ιδ) και κδ) του άρθρου 70 παράγραφος 1 του κανονισμού (ΕΕ) 2016/679, τα οποία είναι αναγκαία για να διασφαλιστεί η συνεπής και έγκαιρη επεξεργασία των υποθέσεων.
            
         
               (6)
            
            
               Σύμφωνα με το άρθρο 4 παράγραφος 2 του κανονισμού (ΕΕ) αριθ. 1024/2012, η Επιτροπή πρέπει να υποβάλει αξιολόγηση των αποτελεσμάτων του πιλοτικού έργου στο Ευρωπαϊκό Κοινοβούλιο και στο Συμβούλιο. Είναι σκόπιμο να προβλεφθεί ημερομηνία έως την οποία θα πρέπει να υποβληθεί η εν λόγω αξιολόγηση.
            
         
               (7)
            
            
               Ο κανονισμός (ΕΕ) 2016/679 θα αρχίσει να εφαρμόζεται από τις 25 Μαΐου 2018. Συνεπώς, η παρούσα απόφαση θα πρέπει να αρχίσει να εφαρμόζεται από την ίδια ημερομηνία.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 24 του κανονισμού (ΕΕ) αριθ. 1024/2012,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πιλοτικό έργο
   Τα άρθρα 56, 60 έως 66 και το άρθρο 70 παράγραφος 1 στοιχεία δ) έως ια), ιγ) και κδ) του κανονισμού (ΕΕ) 2016/679 αποτελούν αντικείμενο πιλοτικού έργου για την εφαρμογή των διατάξεων διοικητικής συνεργασίας που καθορίζονται στα εν λόγω άρθρα μέσω του συστήματος πληροφόρησης για την εσωτερική αγορά («IMI»).
   Άρθρο 2
   Αρμόδιες αρχές
   Για τους σκοπούς του πιλοτικού έργου, οι εποπτικές αρχές που αναφέρονται στο άρθρο 51 του κανονισμού (ΕΕ) 2016/679 και το Ευρωπαϊκό Συμβούλιο Προστασίας Δεδομένων που αναφέρεται στο άρθρο 68 του κανονισμού (ΕΕ) 2016/679 («συμβούλιο») θεωρούνται αρμόδιες αρχές.
   Άρθρο 3
   Διαρκής συνεργασία μεταξύ των εποπτικών αρχών
   1.   Για τους σκοπούς του άρθρου 56 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               έναρξη διαβούλευσης για τον προσδιορισμό της επικεφαλής εποπτικής αρχής και οποιασδήποτε άλλης εποπτικής αρχής σχετικά με μια συγκεκριμένη διασυνοριακή επεξεργασία·
            
         
               β)
            
            
               κοινοποίηση πρόθεσης συμμετοχής σε διαβούλευση σύμφωνα με το στοιχείο α)·
            
         
               γ)
            
            
               κοινοποίηση πρόθεσης χειρισμού μιας υπόθεσης σε τοπικό επίπεδο·
            
         
               δ)
            
            
               κοινοποίηση της πρόθεσης της επικεφαλής αρχής να χειριστεί ή να μην χειριστεί την υπόθεση.
            
         2.   Για τους σκοπούς του άρθρου 60 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               κοινοποίηση και έναρξη διαβούλευσης σχετικά με σχέδιο απόφασης·
            
         
               β)
            
            
               κοινοποίηση και έναρξη διαβούλευσης σχετικά με αναθεωρημένο σχέδιο απόφασης·
            
         
               γ)
            
            
               κοινοποίηση πρόθεσης συμμετοχής σε διαβούλευση σύμφωνα με τα στοιχεία α) και β), συμπεριλαμβανομένων των κοινοποιήσεων σχετικής και αιτιολογημένης ένστασης·
            
         
               δ)
            
            
               κοινοποίηση εκδοθείσας απόφασης.
            
         3.   Για τους σκοπούς του άρθρου 61 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               αίτημα αμοιβαίας συνδρομής από άλλη εποπτική αρχή με τη μορφή πληροφοριών και/ή μέτρων ελέγχου·
            
         
               β)
            
            
               ανταπόκριση σε αίτημα αμοιβαίας συνδρομής, η οποία περιλαμβάνει την αποδοχή ή σε εξαιρετικές περιπτώσεις την άρνηση να συμμορφωθεί με το αίτημα·
            
         
               γ)
            
            
               κοινοποίηση της προόδου και του αποτελέσματος των μέτρων που έχουν ληφθεί με σκοπό την ανταπόκριση στο αίτημα·
            
         
               δ)
            
            
               κοινοποίηση τυχόν κόστους.
            
         4.   Για τους σκοπούς του άρθρου 62 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               πρόσκληση συμμετοχής στις κοινές επιχειρήσεις, στις οποίες περιλαμβάνονται οι κοινές έρευνες και τα κοινά μέτρα επιβολής·
            
         
               β)
            
            
               κοινοποίηση αιτήματος συμμετοχής ή μη συμμετοχής σε κοινή επιχείρηση·
            
         
               γ)
            
            
               κοινοποίηση συμφωνίας για τη διεξαγωγή κοινής επιχείρησης.
            
         Άρθρο 4
   Διοικητική συνεργασία μεταξύ εποπτικών αρχών, συμβουλίου και Επιτροπής
   1.   Για τους σκοπούς του άρθρου 64 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               υποβολή αιτήματος για τη διατύπωση γνώμης του συμβουλίου σχετικά με τα ακόλουθα:
               
                           i)
                        
                        
                           σχέδιο απόφασης της αρμόδιας εποπτικής αρχής σχετικά με οποιοδήποτε από τα μέτρα που απαριθμούνται στο άρθρο 64 παράγραφος 1·
                        
                     
                           ii)
                        
                        
                           ζητήματα γενικής εφαρμογής·
                        
                     
                           iii)
                        
                        
                           ζητήματα που παράγουν αποτελέσματα σε περισσότερα από ένα κράτη μέλη·
                        
                     
         
               β)
            
            
               κοινοποίηση σχεδίου γνώμης του συμβουλίου·
            
         
               γ)
            
            
               κοινοποίηση σχετικά με το αίτημα και ιδίως κοινοποίηση του σχεδίου γνώμης του συμβουλίου·
            
         
               δ)
            
            
               κοινοποίηση τελικής γνώμης του συμβουλίου·
            
         
               ε)
            
            
               κοινοποίηση πρόθεσης να ακολουθηθεί ή όχι η γνώμη του συμβουλίου και, κατά περίπτωση, να τροποποιηθεί το σχέδιο απόφασης και να κοινοποιηθεί το τροποποιημένο σχέδιο απόφασης.
            
         2.   Για τους σκοπούς του άρθρου 65 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               υποβολή αιτήματος για δεσμευτική απόφαση του συμβουλίου:
               
                           i)
                        
                        
                           αν η ενδιαφερόμενη εποπτική αρχή έχει προβάλει σχετική και αιτιολογημένη ένσταση όσον αφορά ένα σχέδιο απόφασης στην επικεφαλής αρχή και η επικεφαλής αρχή έχει απορρίψει την εν λόγω σχετική και αιτιολογημένη ένσταση ως μη σχετική και μη αιτιολογημένη σύμφωνα με το άρθρο 60 παράγραφος 4 του κανονισμού (ΕΕ) 2016/679·
                        
                     
                           ii)
                        
                        
                           αν υπάρχουν αντικρουόμενες απόψεις σχετικά με το ποια από τις ενδιαφερόμενες εποπτικές αρχές είναι αρμόδια για την κύρια εγκατάσταση·
                        
                     
                           iii)
                        
                        
                           αν μια αρμόδια εποπτική αρχή δεν ζητήσει τη γνώμη του συμβουλίου στις περιπτώσεις που αναφέρονται στο άρθρο 64 παράγραφος 1 του κανονισμού (ΕΕ) 2016/679·
                        
                     
                           iv)
                        
                        
                           αν μια αρμόδια εποπτική αρχή δεν ακολουθήσει τη γνώμη του συμβουλίου η οποία διατυπώθηκε σύμφωνα με το άρθρο 64 του κανονισμού (ΕΕ) 2016/679·
                        
                     
         
               β)
            
            
               με την οποία κοινοποιείται το σχέδιο δεσμευτικής απόφασης του συμβουλίου·
            
         
               γ)
            
            
               κοινοποίηση σχετικά με το αίτημα και ιδίως κοινοποίηση της δεσμευτικής απόφασης του συμβουλίου·
            
         
               δ)
            
            
               με την οποία κοινοποιείται η δεσμευτική απόφαση που έλαβε το συμβούλιο·
            
         
               ε)
            
            
               με την οποία κοινοποιείται ότι η εποπτική αρχή έχει κοινοποιήσει αντίστοιχα στον υπεύθυνο επεξεργασίας και στον εκτελούντα την επεξεργασία και στο υποκείμενο των δεδομένων την τελική απόφαση και την ημερομηνία κοινοποίησης.
            
         3.   Για τους σκοπούς του άρθρου 66 του κανονισμού (ΕΕ) 2016/679, το σύστημα IMI προσφέρει, ιδίως, την ακόλουθη βασική τεχνική λειτουργικότητα:
   
               α)
            
            
               κοινοποίηση των προσωρινών μέτρων και των λόγων έγκρισής τους·
            
         
               β)
            
            
               υποβολή αιτήματος για επείγουσα διατύπωση γνώμης ή επείγουσα έκδοση απόφασης του συμβουλίου·
            
         
               γ)
            
            
               με την οποία κοινοποιείται το σχέδιο γνώμης ή το σχέδιο απόφασης του συμβουλίου·
            
         
               δ)
            
            
               κοινοποίηση σχετικά με το αίτημα και ιδίως κοινοποίηση του σχεδίου γνώμης ή του σχεδίου απόφασης του συμβουλίου·
            
         
               ε)
            
            
               με την οποία κοινοποιείται η τελική γνώμη ή η τελική απόφαση του συμβουλίου·
            
         
               στ)
            
            
               με την οποία κοινοποιείται η πρόθεση να ακολουθηθεί ή όχι η γνώμη του συμβουλίου και, κατά περίπτωση, να τροποποιηθεί το σχέδιο απόφασης·
            
         
               ζ)
            
            
               με την οποία κοινοποιείται ότι η εποπτική αρχή έχει κοινοποιήσει στα ενδιαφερόμενα μέρη την απόφαση.
            
         Άρθρο 5
   Αποθήκευση και επαναχρησιμοποίηση των δεδομένων για περαιτέρω επεξεργασία
   Το IMI προβλέπει την αποθήκευση των δεδομένων που υποβλήθηκαν σε επεξεργασία κατά τη διάρκεια της ανταλλαγής πληροφοριών σύμφωνα με τα άρθρα 56, 60 έως 66 του κανονισμού (ΕΕ) 2016/679. Αν τα εν λόγω δεδομένα υπάρχει ανάγκη να υποβληθούν σε περαιτέρω επεξεργασία στο πλαίσιο των άρθρων αυτών, το ΙΜΙ επιτρέπει την επαναχρησιμοποίηση των αποθηκευμένων δεδομένων.
   Άρθρο 6
   Εξασφάλιση της συνεπούς εφαρμογής του κανονισμού (ΕΕ) 2016/679
   Το ΙΜΙ προβλέπει τη λειτουργικότητα η οποία επιτρέπει στο συμβούλιο να ανταλλάσσει έγγραφα και πληροφορίες, όπως αναφέρεται στα στοιχεία δ) έως ια), ιδ) και κδ) του άρθρου 70 παράγραφος 1 του κανονισμού (ΕΕ) 2016/679.
   Άρθρο 7
   Αξιολόγηση
   Η αξιολόγηση των αποτελεσμάτων του πιλοτικού έργου που αναφέρεται στο άρθρο 4 παράγραφος 2 του κανονισμού (ΕΕ) αριθ. 1024/2012 υποβάλλεται στο Ευρωπαϊκό Κοινοβούλιο και στο Συμβούλιο έως την 31η Δεκεμβρίου 2021.
   Άρθρο 8
   Έναρξη ισχύος και εφαρμογή
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 25 Μαΐου 2018.
   
      Βρυξέλλες, 16 Μαΐου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 316 της 14.11.2012, σ. 1.
   
      (2)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ.1).